Vatan himoyachilari bayrami doirasida Toshkentda Yoshlar musiqiy festivali bo‘lib o‘tdi

Toshkent shahrida Vatan himoyachilari bayrami doirasida “Tayanchim va suyanchim, faxru iftixorimsan, muqaddas Vatan!” shiori ostida keng qamrovli Yoshlar musiqiy festivali bo‘lib o‘tdi.

Kasb-hunar kollejlari va akademik litsey o‘quvchilari, poytaxt oliy o‘quv yurtlarining talabalari, harbiylar va ularning oila a’zolaridan iborat tomoshabinlarda mazkur tadbir katta taassurot qoldirdi.

Tomoshabinlarga armiya qudrati, uning xalq bilan birligi, harbiylarning mard va jasurligi, qat’iyatliligi, harbiy qasamyodga sodiqligi, vatanparvarligi aks ettirilgan Qurolli Kuchlar tarkibiga kiruvchi organlar badiiy jamoalarining teatrlashtirilgan sahna ko‘rinishlari, adabiy-musiqiy chiqishlaridan iborat dastur namoyish etildi.